Николай Лилиев
Ведрата душа на вечността…

chitanka.info

Ведрата душа на вечността

с нивите усмихнати говори,

в светъл сън унася тя света.

И цъфти в безбрежните простори,

и приглася тихом песента

на лъките в родното Загоре.

Тя цъфти, тя нежно оцветява

трепналите билки и треви

и любовно в здрача разлюлява,

сякаш люлки, техните глави.

В здрача, сред събудената врява

пламенни утехи тя мълви.

За откоси, господи, и слава

първата коса благослови.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.